Il-Ftehim proviżorju li ntlaħaq illum mill-Parlament Ewropew, mill-Kunsill u mill-Kummissjoni Ewropea jirrevedi r-regoli Ewropej dwar il-koordinazzjoni tas-sigurtà soċjali biex jiġi żgurat li dawn jibqgħu ġusti, ċari u aktar faċli li jiġu infurzati. Dan il-ftehim jaġġorna u jħares id-drittijiet taċ-ċittadini li jiċċaqilqu lejn pajjiż ieħor tal-UE u jiffaċilita l-kooperazzjoni bejn l-awtoritajiet nazzjonali. Fost l-innovazzjonijiet tiegħu insibu l-fatt li dawk li qed ifittxu xogħol se jingħataw iktar żmien biex isibu xogħol barra u li l-bżonnijiet għal kura fit-tul tal-anzjani li jgħixu barra se jiġu indirizzati. Barra minn hekk, lL-awtoritajiet nazzjonali se jkollhom għodod aħjar biex jindirizzaw l-abbuż jew il-frodi u biex jivverifikaw l-istatus tas-sigurtà soċjali tal-ħaddiema stazzjonati. Filwaqt li laqgħet il-ftehim proviżorju, il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema, Marianne Thyssen, qalet: “Id-dritt li wieħed jgħix, jaħdem jew jistudja fl-Unjoni kollha - wieħed mill-aktar benefiċċji siewja għas-Suq Uniku tal-UE tul sittin sena - ma jkunx possibbli mingħajr ir-regoli tal-UE dwar il-koordinazzjoni tas-sigurtà soċjali. Ninsab kuntenta li llum il-Parlament Ewropew u l-Kunsill laħqu ftehim proviżorju dwar il-proposta tal-Kummissjoni biex jiġi żgurat li dawn ir-regoli jibqgħu ġusti, ċari u aktar faċli li jiġu infurzati. Ninsab partikolarment ferħana għall-ħafna ċittadini u ħaddiema mobbli tagħna li għalihom dawn ir-regoli modernizzati se jkunu pass kbir 'il quddiem għall-protezzjoni soċjali tagħhom. Fis-snin li għaddew, il-Kummissjoni Ewropea ħadmet ħafna biex tiffaċilita l-mobilità ġusta tal-forza tax-xogħol għaċ-ċittadini, il-ħaddiema u n-negozji, filwaqt li saħħet il-ġlieda kontra l-frodi. Irrevedejna d-Direttiva dwar l-Istazzjonar tal-Ħaddiema, biex b'hekk l-istess paga għall-istess xogħol fl-istess post saru realtà. Reċentement, ilħaqna wkoll ftehim biex titwaqqaf l-Awtorità Ewropea tax-Xogħol sabiex jiġi żgurat li r-regoli jiġu infurzati b'mod effettiv. Bil-Ftehim proviżorju tal-lum dwar il-koordinazzjoni tas-sigurtà soċjali, aħna qed inżidu l-aħħar biċċa fil-logba ta' taħbil il-moħħ favur il-mobilità ġusta tal-forza tax-xogħol fl-Ewropa. Nixtieq nirringrazzja lir-rapporteur Balas li nnegozja f'isem il-Parlament Ewropew u l-Presidenza Rumena f'isem il-Kunsill.” Il-passi li jmiss Dan il-ftehim proviżorju issa jrid jiġi adottat formalment kemm mill-Parlament Ewropew kif ukoll mill-Kunsill. Il-kuntest Kull Stat Membru jiddetermina l-karatteristiċi tas-sistema tas-sigurtà soċjali tiegħu stess, inkluż liema benefiċċji jingħataw, il-kundizzjonijiet għall-eliġibilità, kif jiġu kkalkulati dawn il-benefiċċji u liema kontribuzzjonijiet għandhom jitħallsu, u dan għall-oqsma kollha tas-sigurtà soċjali, bħalma huma l-età avvanzata, il-qgħad u l-benefiċċji tal-familja. Sabiex jiġi żgurat li d-drittijiet essenzjali ma jintilfux meta wieħed jivvjaġġa jew jgħix barra, tul dawn l-aħħar sittin sena daħlu regolamenti fis-seħħ fil-livell tal-UE sabiex tiġi żgurata l-koordinazzjoni ta' tali sistemi. Dawn ir-regoli jkopru l-UE28 kif ukoll l-Iżlanda, il-Liechtenstein, in-Norveġja u l-Iżvizzera. Ir-regoli jgħinu biex jiġi determinat liema sistema jkun soġġett għaliha ċittadin mobbli. Dan iwaqqaf milli persuna f'sitwazzjoni transfruntiera milli tispiċċa mingħajr protezzjoni soċjali, jew milli jkollha kopertura doppja. Illum hemm madwar 17-il miljun ċittadin Ewropew li jgħixu jew jaħdmu fi Stat Membru ieħor – id-doppju ta' għaxar snin ilu. Miljuni oħra jivvjaġġaw regolarment f'pajjiżi Ewropej oħra, għall-btajjel, fuq xogħol u għal raġunijiet familjari. F'Diċembru 2016, il-Kummissjoni ppreżentat il-proposta tagħha biex tikkumplimenta l-leġiżlazzjoni eżistenti tal-UE, bħala parti mill-isforzi tagħha biex tiżgura ġustizzja għal dawk li jiċċaqilqu kif ukoll għal dawk li jħallsu t-taxxa, u biex tipprovdi għodod aħjar għall-kooperazzjoni bejn l-awtoritajiet fl-UE. B'mod partikolari, ir-regoli l-ġodda jimmodernizzaw il-leġiżlazzjoni eżistenti fi tliet oqsma ewlenin: il-benefiċċji tal-qgħad, il-benefiċċji tal-kura fit-tul u l-koordinazzjoni tas-sigurtà soċjali għall-ħaddiema stazzjonati. Għal aktar informazzjoni Stqarrija għall-istampa: Il-ġustizzja fil-qalba tal-proposta tal-Kummissjoni li taġġorna r-regoli tal-UE dwar il-koordinazzjoni tas-sigurtà soċjali Stqarrija: Mobbiltà ġusta għall-forza tax-xogħol: Il-Kummissjoni tesprimi s-sodisfazzjon tagħha bil-ftehim li sar dwar l-Awtorità Ewropea tax-Xogħol Stqarrija mill-Kummissarju Thyssen dwar ir-reviżjoni tad-Direttiva dwar l-Istazzjonar tal-Ħaddiema